Eŭgeno Miĥalski

Evhen MIĤALSKIJ, , en Esperanto ankaŭ literumita Eŭgeno Miĥalski, pseŭdonime konata kiel Torentano, Revulo kaj Profetivski (naskiĝis en 1897, mortis en 1937) estis esperantista poeto, aktiva en la laborista Esperanto-movado.

 Vivo 
Miĥalski naskiĝis la 21-an de januaro 1897 en Letiĉiv (Летичів), Ukrainio, Rusia Imperio. Li esperantistiĝis en 1911. En 1917 li fondis la literaturan Esperanto-revuon Libera Torento en Saratov, kie aperis liaj unuaj poemoj originalaj kaj tradukaĵoj. Li frue aliĝis al SAT kaj kunlaboris al Sennacieca Revuo, La Nova Epoko, "Bulteno de SEU", kaj pli poste al Internaciisto kaj al La Nova Etapo. Profesie li laboris kiel instruisto-bibliotekisto.

Miĥalski estas unu el la kunfondintoj de IAREV en 1931 kaj ludis centran rolon en la reaktivigo de la asocio en 1934. Tiam li redaktis la gazetojn Proleta Literaturo kaj Internacia Literaturo kun la helpo de la franco Honoré Bourguignon.
Li estis arestita la 16-an de marto 1937 de NKVD pro senbaza akuzo pri partopreno en kontraŭsovetia trockiista organizo, kaj kondamnita al morto la 14-an de oktobro 1937. Li estis mortpafita la sekvantan tagon, kaj rehonorigita postmorte la 8-an de majo 1958.

 Verkoj 
 Poemaroj 
 La Unua Ondo, 1918
 Du Poemoj, 1922
 Prologo, SAT, 1929
 Fajro Kuracas, EKRELO, 1932
 Kantoj de Amo kaj Sopiro, 1934
 Plena Poemaro, FEL, 1994, Serio Stafeto n-ro 18, redaktis William Auld, kun antaŭparolo de Krys Ungar

"Flirtvoĉa poeto. Majstro de la liberaj formoj. Liajn poemojn karakterizas la rapsodieca ritmokonstruo. La ĉeftemo en liaj unuaj tri libretoj estas la nudigita amo. En "Prologo" jam troviĝas socialistaj pensoj, sed en "Fajro kuracas" li tute forĵetis sian ĝistiaman ĉeftemon kaj grandspire kantas pri mondpolitikaj aktualaĵoj laŭ ekstreme maldekstra revolucia koncepto piedpremante la demokration. Cetere liaj poemoj estas belaj, variaj kaj surportas la aromon de ia stranga poezia ĉarmo." - EMBA, EdE

Liajn poemojn ukraine tradukis V. Misik (Avangard, 3, 1929) kaj Petro Timoĉko (Ternopilo).

 Esploristoj de vivo de Eŭgeno Miĥalski 
En Soveta Unio la vivon de Eŭgeno Miĥalski esploris inĝeniero M. Bjelogolovskij (Belogolovskij?) loĝinta en la urbo Doneck de Ukraina SSR.

 Bibliografio 
 Conterno, Clelia 1973 : Miĥalski, Eŭgeno (1897-1937), Esperanto, 814 (10), p. 170

 Eksteraj ligiloj 
 Enciklopedio de Esperanto/M en sia originala formo en la Interreto
 Enciklopedio de Esperanto en elŝutebla versio (PDF).
 Rete legeblaj poemoj
 Pri vivo kaj morto de E. Miĥalski, eseo de NikSt, Sennacieca Revuo, 1993

 Eŭgeno Miĥalski: novaj informoj  artikolo de Kornilov kaj Lukaŝeviĉ en Sennacieca Revuo, 1993
 Verkoj de Miĥalski en Esperantomuzeo kaj Kolekto por Planlingvoj
 Recenzo de "Mi estas"  de Ĵak Lepŭil', kies titolo kaj unua kanzono estas poemo de Miĥalskio

Kategorio:Viktimoj de Stalinismo
Kategorio:Ukrainaj esperantistoj
Kategorio:Sovetiaj esperantistoj
Kategorio:Esperanto-verkistoj

Kategorio:Esperantlingvaj poetoj